**POVABILO NA "XXIX . PREDBOŽIČNO JADRANJE" 28.10.2016**

Ljubitelji morja se bomo srečali na Predbožičnem jadranju (PBJ), da bi tudi v zimskih razmerah spoštovali in občudovali morje ter preskusili svoje jadralno znanje. **07. decembra 2016 ob 19h** bomo **v marini Vrsar na pontonu E**, določili Organizacijski odbor PBJ, katerega člani bodo kapitani vseh prisotnih bark. Ta odbor bo s konsenzom izbral končni program jadranja in startno jadrnico ter s tem od pripravljalnega odbora prevzel nadaljnje usmerjanje jadranja.

**Organizacijski odbor skrbi samo za organizacijski del PBJ, ne prevzema pa nikakršne materialne ali moralne skupinske odgovornosti za morebitno nastalo škodo ali druge posledice nesreč med PBJ. Vsak kapitan se samostojno odloči za sodelovanje na jadranju, upoštevajoč vremensko napoved, usposobljenost posadke in primernost plovila. S podpisom in vplačilom startnine potrdi soglasnost z zgoraj opisanimi in v nadaljevanju navedenimi pravili.**

**Program jadranja**

Ob ugodnih vremenskih pogojih bo **v sredo** ob 21:00h start nočne etape od Vrsarja do Premude.

**V četrtek** zvečer je predvideno druženje in večerja za vse pri Celestinu na Premudi.

**V petek** je ob 9:00h predviden start druge etape od Premude do Suska.

**V soboto** ob 9:00h bo start zadnje etape od Suska do Kamenjaka.

V soboto zvečer bo v Bunarini prigrizek z razglasitvijo rezultatov in podelitvijo prehodnih pokalov.

Ob neugodnih vremenskih pogojih za prečkanje Kvarnerja, bo jadranje potekalo ob zahodni obali Istre na področju med Umagom in Verudo. Etape bodo prilagojene vremenskim pogojem in ponudbi gostincev. Začetek in konec jadranja sta v tem primeru predvidena v Marini Vrsar.

**Podrobnejši program jadranja PBJ 2016 je na zadnji strani tega dokumenta.**

Natančnejši program jadranja bo objavljen 2.12.2016.

**Družabni del Predbožičnega jadranja in obvestila:**

* Jadranja se udeležujejo posadke, ki znajo samostojno ustvariti pravo vzdušje na svoji barki. Organiziramo pa tudi **družabni program na dveh skupnih srečanjih**, predvidoma na najjužnejši točki PBJ, pri Celestinu na Premudi ter na razglasitvi rezultatov v marini Bunarina.
* Na Premudski večerji bo na voljo morska hrana in kozliček izpod peke. Na zaključni slovesnosti bo prigrizek ali skromna večerja. Razglasili bomo rezultate in podelili **prehodne pokale** zato jih trenutni imetniki prinesite na start jadranja, **z vpisanim imenom barke in letnico Vaše zmage.**
* Za začasne priveze in ceno privezov v marinah Vrsar, Premuda in Bunarina se dogovarjamo za skupinske popuste. **Vsi privezi so na lastne stroške**.
* Za udeležence pripravljamo kakovostne **brezrokavnike z logom** XXIX PBJ 2016, ki bodo na voljo za 33 EUR doplačila (niso vključeni v startnino).

Za podrobnosti glej: <http://vini.si/katalog-izdelkov/brezrokavniki/softshell/moski/result-r123x>

Kdor želi kupiti brezrokavnik, naj pošlje organizatorjem mail na e-naslov: gregor.campa@gmail.com številom in velikostjo oblačil ter nakaže ustrezno vsoto na TRR: Gregor Čampa - SI56 0297 0237 6431 004.

* **Sponzorski prispevki** in darila so dobrodošli. Za sponzorje so predvidene objave logotipov na gradivu, spletni strani PBJ in medijih. Za sponzorstvo se obrnite na Pripravljalni odbor.

**Na kratko**

1. **Sestanek skiperjev** v sredo 07. decembra 2016 ob 19:00h, predviden **start prve etape** ob 21:00h.
2. **Program jadranja**: v primeru ugodnega vremena jadramo do Premude, ob slabem vremenu pa jadramo ob zahodni obali Istre. Podrobnejši program bo objavljen 2.12. 2016.
3. **Startnina** 30 EUR/osebo, se v celoti porabi za večerjo po prvi etapi in za prigrizek na zaključni slovesnosti.
4. **Razglasitev** rezultatov in podelitev prehodnih pokalov PBJ bo v soboto 10.12.2016.
5. **Internetna stran** s povabilom in pravili: [http://pluton.ijs.si/](http://pluton.ijs.si/~roman/sailing/regata.html)[~roman](http://pluton.ijs.si/~roman/sailing/regata.html)[/sailing/regata.html](http://pluton.ijs.si/~roman/sailing/regata.html)

**Pripravljalni odbor PBJ 2016:** Peter Rijavec, Vlado Kranjc, Gregor Čampa, Albin Trobec, Roman Trobec

**PRAVILA PBJ:** Poleg veljavnih Pravil o izogibanju trčenju na morju in Splošnih regatnih pravil ISAF velja še naslednje:

1. **Pripravljalni odbor** pripravi scenarije etap **Predbožičnega jadranja (PBJ)** in obvešča posadke pred in med jadranjem ter razglasi rezultate po zaključku jadranja.
2. Najkasneje pol ure pred začetkom prve etape lahko krmar jadrnice, s podpisom udeležbe oz. prisotnostjo pri konstituiranju Organizacijskega odbora in sprejemu scenarija PBJ, **prijavi posadko in plača startnino** 30 EUR/osebo na pomolu pred jadrnico Electra.
3. Pred pričetkom prve etape se konstituira **Organizacijski odbor PBJ**, ki ga sestavljajo **vsi krmarji prijavljenih jadrnic**. Organizacijski odbor, upoštevajoč vremensko napoved, usposobljenost posadk in primernost plovil, s konsenzom izbere scenarij PBJ in določi startno jadrnico ter s tem od pripravljalnega odbora prevzame nadaljnjo organizacijo prireditve. Vsak krmar s podpisom oziroma vplačilom startnine potrdi soglasnost z zgoraj opisanimi in v nadaljevanju navedenimi pravili.
4. Organizacijski odbor skrbi samo za organizacijski del PBJ, ne prevzema pa **nikakršne materialne ali moralne skupinske odgovornosti** za morebitno nastalo škodo ali druge posledice nesreč med PBJ.
5. Pred vsako etapo je sestanek krmarjev (sedaj članov Organizacijskega odbora), kjer se določi podrobnosti glede etape. Potrdi se pot etape in časovno omejitev ter določi startno jadrnico. Če je start leteč, veljajo objave iz startne jadrnice po radiu na VHF kanalu 77.
6. V času jadranja se ta Pravila lahko spremenijo le ob soglasju vseh članov Organizacijskega odbora.
7. Krmar posamezne jadrnice je odgovoren za fair-play, meritev časa in spoštovanje Pravil.
8. Vsaka posadka jadrnice sama ureja medsebojne odnose, ki veljajo za posadko na njihovi jadrnici.
9. Med nočnim jadranjem ne veljajo prednosti po Regatnih pravilih, ampak po Pravilih o izogibanju trčenju na morju!
10. Komunikacijski kanal za sporazumevanje med jadrnicami je VHF kanal 77.
11. Startna jadrnica mora dati zvočni znak (če je mogoče tudi po VHF kanal 77):

- 5 minut do starta (ustavitev vseh motorjev);

- 1 minuto do starta;

- start.

1. Čas prihoda v cilj si meri vsaka posadka jadrnice sama, na sekundo natančno. Izmerjeni čas krmar sporoči **merilni komisiji** na jadrnici Electra, ki računa rezultate. Upošteva se čas, ki ga sprejema GPS.
2. Vsaka jadrnica je dolžna vpisati tudi jadrnico, ki je prišla v cilj pred njo in jadrnico, ki je prišla v cilj za njo. To velja še posebej, če jadrnice prihajajo v cilj istočasno. V teh primerih bomo pri razvrstitvi upoštevali vrstni red, ki si ga bodo določile jadrnice iz take skupine. Če njihova poročila ne bodo usklajena, npr., če jadrnica J1 zapiše, da je prešla cilj pred jadrnico J2 in J2 zapiše da je prišla pred J1 bo veljalo, da sta prišle v cilj istočasno, z upoštevanjem daljšega časa.
3. Jadrnici, ki se ne udeleži startne procedure etape se njena uvrstitev označi z DNS.
4. Jadrnici, ki ne uspe prečkati cilja etape pred časovno omejitvijo, se njena uvrstitev označi z DNF.
5. **Uvrstitev** v etapah in skupna uvrstitev se izračuna na podlagi zbranih rezultatov ter pravil za izračun rezultatov in računalniškega programa na jadrnici Electra. Rezultate razglasi Pripravljalni odbor na zaključku PBJ.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRAVILA ZA IZRAČUN REZULTATOV**

**Absolutna časovna omejitev (TL)** je najdaljši možni čas jadranja posamezne etape.

Pred vsako etapo se določi TL, v kateri morajo jadrnice prijadrati do cilja, da so uvrščene v absolutno točkovanje. Pri korigiranem točkovanju se TL posamezne jadrnice prilagodi njenemu ratingu tako, da ima teoretično najpočasnejša jadrnica, ki starta na etapi, časovno omejitev enako TL, ostale jadrnice pa imajo sorazmerno krajši TL, ki ga izračunamo tako, da TL delimo z ratingom.

**Točkovanje** regate se izvede na dva načina:

1. ABSOLUTNO - upošteva se realne čase dosežene na posamezni etapi ob upoštevanju TL.

2. KORIGIRANO - upošteva se korigirane čase in TL glede na rating jadrnice.

**Rating**

1. Vsaki jadrnici se določi rating glede na velikost in sposobnosti jadrnice, ki se uporablja pri korigiranem točkovanju. Rating izračuna merilna komisija s formulo:

 **Rating=koren((HM+LOA)/20) \* (1 + 0,02FP + 0,04OE + 0,04(GN ali SP) + 0,03KS + FMK)**,

ki ga zaokrožimo na dve decimalki natančno. Koren pomeni kvadratni koren. LOA je dolžina trupa, HM višina jambora nad palubo povečana za polovično dolžino poševnika (vse izmerjeno v metrih na centimeter natančno). Faktorji FP (sklopljiv vijak), OE (zunanji motor ali brez motorja), GN (genaker, drifter), SP (spinaker) in KS (vsaj eno jadro iz tkanin drugačnih od navadnega dakrona) imajo vrednost 1, če so izpolnjeni sicer pa 0. FMK se izračuna na podlagi faktorja (HM/LOA) + (LOA/M) (M je masa v tonah, zaokrožena na dve decimalki). Razpon ratingov vseh sodelujočih jadrnic se razdeli na trinajst razredov. Srednji razred dobi FMK=0, dva sosednja 0,01 ali -0,01 in tako naprej do dveh skrajnih ±0,06. FMK se lahko po presoji merilne komisije poveča še za največ 0,06 pri »prehitrih« jadrnicah.

1. Tako dobljen rating se normira z najnižjim ratingom tako, da dobi teoretično najpočasnejša jadrnica, (ki je startala etapo) rating 1, ostale jadrnice pa sorazmerno višji rating.
2. Pri popravljeni (korigirani) uvrstitvi se dosežen čas jadrnice v posamezni etapi ET (elapsed time) pomnoži z normiranim ratingom in tako dobi korigiran čas: CET = ET \*R.
3. Korigiran čas jadrnice mora biti krajši od korigirane etapne časovne omejitve, sicer je jadrnica uvrščena kot DNF.

**Točkovanje posameznih etap**

1. Jadrnica, ki pravilno prijadra do cilja etape, dobi število točk enako mestu, ki ga je dosegla na etapi.
2. Jadrnica, ki je startala na etapi, vendar ni prijadrala do cilja v predpisanem času (DNF), dobi 2 točki več kot jadrnica, ki je zadnja pravilno prijadrala v cilj.
3. Jadrnica, ki ni startala na etapi (DNS), dobi 3 točke več kot jadrnica, ki je zadnja pravilno prijadrala v cilj.
4. Regata v kateri nobena jadrnica ni pravilno prejadrala do cilja ni veljavna in ne šteje v skupno uvrstitev.

**Točkovanje celotnega jadranja**

1. Za absolutno in korigirano uvrstitev se sešteje vse točke, ki jih je jadrnica dosegla na posameznih etapah.
2. Jadrnica z najmanjšim seštevkom točk je zmagovalka
3. Če imamo več jadrnic z najmanjšim številom točk (kandidatk za prvo mesto), se razvrstijo po številu njihovih prvih mest na etapnih uvrstitvah. Če so izenačene tudi po tem kriteriju odloča število drugih mest in tako naprej. Če so izenačene tudi po vseh mestih, zmaga tista, ki je bila med njimi najboljša v zadnji etapi, v kateri se je uvrstila vsaj ena med njimi.

**Kršitve pravil, ugovori, pritožbe**

1. Jadrnico, ki grobo krši pravila lahko Pripravljalni odbor izloči iz PBJ.
2. Pri manjših kršitvah lahko Pripravljalni odbor jadrnico kaznuje s kazenskim pribitkom časa.
3. Posamezna jadrnica lahko opozori na možne nepravilnosti, poda ugovor na svoj etapni rezultat ali na kršitve drugih jadrnic v roku pol ure po končani etapi.
4. Kapitan jadrnice lahko poda pripombe na izračunane začasne rezultate eno uro po objavi. Upravičenost pripomb prouči Pripravljalni odbor in jih upošteva po lastni presoji.
5. Vse pritožbe morajo biti podprte s časi in sledjo iz navigacijskega programa, ki jih bo Pripravljalni odbor zahteval tudi v primeru dvoma.

**PROGRAM XXIX. PBJ 2016**

**ETAPE: 1. SCENARIJ**

**1. etapa (Vrsar – Porer - Susak - Premuda = 28 + 23 + 16 = 67 Nm):**

Start: Sreda, 7.12.2016 ob 21:00h, iz marine Vrsar, navidezna črta med otočkom Hrid Orlandin in svetilnikom Galiner. Startno linijo je potrebno prepluti v smereh od severa proti jugu.

Cilj: V kanalu med otokoma Masarine in Premudo, ko je svetilnik na trajektnem pomolu v azimutu 450.

Vmesni cilj 1: Pokrita smer, svetilnik Porer in svetilnik Fenoliga, Porer obplujemo z desne.

Vmesni cilj 2: O. Susak, navidezna črta med svetilnikom na pomolu v Susku in rtom Arat na NE delu otoka Susak.

Če vodeča barka ne doseže vmesnega cilja 2 v četrtek, 8.12.2016 do 14:00 h, se etapa zaključi z upoštevanjem rezultatov iz vmesnega cilja 1 in ustreznih časovnih omejitev.

Absolutna časovna omejitev: četrtek, 8.12.2016 do 20:00 h.

Privez v mandračih ali na pomolu Premude (običajno brezplačno), večerja s kozličkom in ribo v podpeki »Pri Celestinu« ob 20:30h (v ceni startnine).

**2. etapa (Premuda – Susak = 18 Nm):**

Start: Petek, 9.12.2016 ob 09:00 h, otok Premuda. Startna linija hrid Hripa in stolp na Premudi.

 Objadramo svetilnik Grujica po desni strani.

Cilj: O. Susak, navidezna črta med svetilnikom na pomolu v Susku in rtom Arat na NE delu otoka Susak.

Vmesni cilj: Pokrita smer S rt otoka Kozjak in N rt otoka Sv. Petar.

Absolutna časovna omejitev: petek, 9.12.2016 ob 20:00 h

Privez: v mandraču Susak na lastne stroške.

**3. etapa (Susak – Porer = 23 Nm):**

Start: Sobota, 10.12.2016 ob 9:00 h, O. Susak, navidezna črta med svetilnikom na pomolu v Susku in rtom Arat na NE delu otoka Susak.

Cilj: Pokrita smer, svetilnik Porer in svetilnik Fenoliga,

Absolutna časovna omejitev: sobota, 10.12.2016 ob 20:00 h.

Privez: v marini Bunarini na lastne stroške. Zakuska in razglasitev rezultatov v lokalu v Bunarini.

**OBVESTILO:**

Marina Vrsar je sponzor PBJ 2016. Nudi brezplačen popoldanski privez v sredo 7. 12. 2016 pred startom PBJ in 50% znižane cene v času jadranja za vse udeležence PBJ.